**IASB Update April 2018**

**Информационен бюлетин на Съвета по международни счетоводни стандарти (IASB) – април 2018 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО ® Foundation) и Комитета по разясненията на МСФО (IFRS Interpretation Committee).

На 24 април 2018 г., вторник, и 25 април 2018 г., сряда, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Основни финансови отчети](https://www.ifrs.org/news-and-events/updates/iasb-updates/april-2018/#1)
* [Бизнес комбинации под общ контрол](https://www.ifrs.org/news-and-events/updates/iasb-updates/april-2018/#2)
* [Репутация и обезценка](https://www.ifrs.org/news-and-events/updates/iasb-updates/april-2018/#3)
* [Динамично управление на риска](https://www.ifrs.org/news-and-events/updates/iasb-updates/april-2018/#4)
* [Инициатива за оповестяване](https://www.ifrs.org/news-and-events/updates/iasb-updates/april-2018/#5)
* [Прилагане](https://www.ifrs.org/news-and-events/updates/iasb-updates/april-2018/#6)

**Допълнителна информация**

Предстоящи заседания на Съвета:

* 21–25 май 2018 г.
* 18–22 юни 2018 г.
* 16–20 юли 2018 г.

**Основни финансови отчети (Документ по програмата 21)**

На 24 април 2018 година Съветът проведе заседание, за да обсъди изискванията по отношение на оценките на ръководството за резултатите от дейността и дефинираната от ръководството коригирана печалба на акция („коригирана печалба на акция”).

***Изясняване на изискванията по отношение на оценките на ръководството за резултатите от дейността* (Документ по програмата 21A)**

Съветът по международни счетоводни стандарти продължи с обсъжданията от заседанието си през февруари 2018 година във връзка с предложенията по отношение на оценките на ръководството за резултатите от дейността.

Съветът реши в порядък на работна хипотеза:

1. Всички предприятия следва да идентифицират оценка (или оценки) на печалбата или всеобхватния доход, която, съгласно виждането на ръководството, комуникира до потребителите финансовите резултати от дейността на предприятието. Тази оценка:
	1. често ще представлява междинен сбор или сбор, изискван от параграф 81A от МСС 1*Представяне на финансови отчети*. Ако това е така, предприятието следва да идентифицира тази оценка.
	2. понякога ще бъде идентифицирана от ръководството като оценка, която не представлява междинен сбор или сбор, изискван от параграф 81A от МСС 1, а допълва тези междинни сборове или сборове. Такава оценка представлява оценка на ръководството за резултатите от дейността.
2. Следните изисквания са приложими по отношение на оценките на ръководството за резултатите от дейността, описани в параграф „a(ii)”:
	1. В пояснителните приложения към финансовия отчет ще бъде представено равнение между тази оценка и най-пряко съпоставимия междинен сбор или сбор, изискван от параграф 81A на МСС 1;
	2. Оценката ще бъде обозначена по ясен и разбираем начин, така че да не подвежда потребителите; и
	3. В допълнение към оповестяванията, които на заседанието си през януари 2018 г. Съветът реши в порядък на работна хипотеза да изисква, ще бъдат изисквани и следните оповестявания:
		1. Обяснение относно начина, по който тази оценка предоставя полезна информация за финансовите резултати от дейността на предприятието; и
		2. Изявление, че тази оценка представя виждането на ръководството за финансовите резултати от дейността на предприятието и не е задължително да е съпоставима с оценките, предоставяни от други предприятия.

За целите на настоящите предложения, параграф 81A от МСС 1 ще включва съществуващите в параграфа междинни сборове и предложените нови междинни сборове, разработени като част от този проект, например, печалба преди инвестиране, финансиране и данъци.

Всичките четиринадесет членове на Съвета изразиха съгласие с това решение, при условие че при редактирането се поясни, че оценките на ръководството за резултатите от дейността предоставят допълнителна информация, която допълва междинните сборове или сборовете, изисквани от параграф 81A на МСС 1, а не представлява по-добро виждане за финансовите резултати от дейността.

Това временно решение актуализира взетите от Съвета в порядък на работна хипотеза решения през декември 2017 г. и януари 2018 г. То описва изискванията за оповестяване по отношение на оценките на ръководството за резултатите от дейността само в пояснителните приложения. Следователно, решението не засяга представянето на допълнителни междинни сборове в отчета или отчетите за финансовите резултати от дейността в съответствие с параграфи 85–85A от МСС 1.

Съветът по международни счетоводни стандарти отново потвърди временното си решение от януари 2018 г. да изисква равнението, описано в параграф „б(i)” да бъде оповестявано в пояснителните приложения, а не да бъде представяно след отчета или отчетите за финансовите резултати от дейността.

***Дефинирана от ръководството коригирана печалба на акция (коригирана печалба на акция)* (Документ по програмата 21Б)**

Съветът реши в порядък на работна хипотеза, че ако предприятието идентифицира оценка на ръководството за резултатите от дейността, от него ще се изисква:

1. Да оповестява в пояснителните приложения коригирана печалба на акция, изчислена в съответствие с тази оценка на ръководството за резултатите от дейността. За да изчисли числителя на коригираната печалба на акция, предприятието следва да направи следните корекции, и единствено тези корекции, в оценката на ръководството за резултатите от дейността:
	1. Да добави или извади всички приходи или разходи между най-пряко съпоставимия междинен сбор или сбор, изискван от параграф 81A на МСС 1 (т.е., междинният сбор или сборът, използван за равнението на оценката на ръководството за резултатите от дейността в параграф „б(i)” от Документ по програмата 21A по-горе) и печалбата или загубата, която може да бъде отнесена към притежателите на обикновени акции на предприятието майка (т.е., числителя на печалбата на акция); и
	2. Ако оценката на ръководството за резултатите от дейността представлява оценка преди данъчно облагане и/или преди неконтролиращи участия, да направи допълнителни корекции с оглед ефекта от данъците и/или неконтролиращите участия върху разликите между оценката на ръководството за резултатите от дейността и най-пряко съпоставимия междинен сбор или сбор, изискван от параграф 81A на МСС 1.

Осем от четиринадесетте членове на Съвета изразиха съгласие, а шестима – несъгласие с това решение.

1. Да оповестява ефекта от данъците и неконтролиращите участия поотделно за всяка от разликите между числителя на коригираната печалба на акция и числителя на печалбата на акция. Десет от четиринадесетте членове на Съвета изразиха съгласие, а четирима – несъгласие с това решение.

Съветът реши в порядък на работна хипотеза, че на предприятието следва да се забранява да представя коригираната печалба на акция в отчета или отчетите за финансовите резултати от дейността. Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че на предприятието ще продължава да бъде разрешено да оповестява други величини, представляващи коригирана печалба на акция. Всичките четиринадесет членове на Съвета изразиха съгласие с това решение.

Ако предприятието идентифицира повече от една оценка на ръководството за резултатите от дейността, посочените по-горе изисквания ще бъдат приложими по отношение на всички оценки на ръководството за резултатите от дейността. Съветът обаче поиска от екипа да представи на следващо заседание предложения, които разглеждат начини за предоставяне на облекчения при оповестяването на множество величини, представляващи коригирана печалба на акция.

***Следващи етапи***

На бъдещи свои заседания Съветът по международни счетоводни стандарти ще продължи с обсъжданията на теми, попадащи в обхвата на проекта.

**Бизнес комбинации под общ контрол (Документ по програмата 23)**

На 24 април 2018 г. Съветът проведе заседание, за да обсъди изследователския проект, посветен на бизнес комбинациите под общ контрол.

Съветът обсъди два алтернативни подхода, разработвани понастоящем от екипа за подмножество от сделки, попадащи в обхвата на този проект.

От Съвета не бе поискано да взема каквито и да е решения.

***Следващи етапи***

На бъдещи свои заседания Съветът очаква да продължи с обсъжданията си относно методите за счетоводно отчитане на сделки, попадащи в обхвата на проекта.

**Репутация и обезценка (Документ по програмата 18)**

На 25 април 2018 г. Съветът проведе заседание, за да продължи с обсъжданията относно проекта, посветен на репутацията и обезценката.

Съветът обсъди варианта да не разглежда възможността да се позволи на предприятието да включва в рамките на репутацията всеки разграничим нематериален актив, придобит в бизнес комбинация.

Десет от четиринадесетте членове на Съвета изразиха съгласие, а четирима – несъгласие с това решение.

Съветът обсъди дали следващият етап от изследователския проект следва да бъде Документ за обсъждане или Проект за обсъждане. По този въпрос Съветът не взе решение. За да се даде възможност на Съвета да вземе решение относно формата на консултационния документ, Съветът даде указания на екипа:

1. Да оцени предимствата и недостатъците от разработването на документ, например, Искане за предоставяне на информация, с който да се потърси целева обратна информация относно ползите и разходите от използването на непризнатия оперативен резерв на единица, генерираща парични потоци (или група единици) като допълнителна входяща информация при тестването на репутацията за обезценка.
2. Да идентифицира мащаба на работата, която ще е необходима, за да позволи на Съвета да разработи и публикува Проект за обсъждане относно някои или всички посочени по-долу въпроси:
	1. Отстраняване от МСС 36 *Обезценка на активи* на:
		1. Ограничението, което изключва от изчислението на стойността в употреба паричните потоци, които се очаква да бъдат породени в резултат на бъдещо преструктуриране или бъдещо подобрение; и
		2. Изискването при изчисляване на стойността в употреба да се използват входящи данни преди данъчно облагане.
	2. Добавяне на изисквания да се оповестява:
		1. ежегодно, информация относно оперативния резерв на единица, генерираща парични потоци (или група единици), към която е разпределена репутация за целите на тестването за обезценка.
		2. ежегодно, разбивка на репутацията по минали бизнес комбинации, обяснявайки защо балансовата стойност на репутацията е възстановима.
		3. в годината, в която се осъществява бизнес комбинация, причините за плащане на премия, надвишаваща стойността на нетните разграничими активи, придобити в бизнес комбинацията, ключови допускания или целеви показатели, подкрепящи плащаното при покупката възнаграждение; и впоследствие ежегодно, сравнение на действителните резултати от дейността с тези допускания или целеви показатели.

Всичките четиринадесет членове на Съвета изразиха съгласие с това решение.

***Следващи етапи***

На бъдещо заседание екипът ще представи анализ на следващите стъпки.

**Динамично управление на риска (Документ по програмата 4)**

На 25 април 2018 г. Съветът по международни счетоводни стандарти („Съветът”) проведе заседание, за да обсъди изследователския проект относно динамичното управление на риска. Съветът бе запознат с обобщение на проведените до момента дискусии в Документ по програмата 4A, който бе предоставен единствено с информационна цел. Не бяха взети никакви решения.

***Целеви профил: Определяне и критерии за допустимост* (Документ по програмата 4Б)**

Съветът обсъди прилагането на критерии за допустимост по отношение на целевия профил, както и определянето на позиции в рамките на целевия профил и изискванията за документиране. Съветът реши в порядък на работна хипотеза, че екипът следва да продължи да разработва модела с цел:

1. да определи критерии за допустимост по отношение на позициите, използвани за определяне на целевия профил;
2. да позволи определянето на портфейли;
3. да позволи определянето на процент от портфейл, когато отговаря на дефинирани критерии;
4. да не позволява доброволно преустановяване на определянето;
5. да изисква преустановяване на определянето при настъпването на конкретно посочени събития; и
6. да изисква формално документиране на позициите, използвани за определяне на целевия профил.

Всичките четиринадесет членове на Съвета изразиха съгласие с това решение.

По отношение на базови безсрочни депозити, екипът предложи финансовите задължения да могат да бъдат третирани като безсрочни депозити в рамките на модела, когато са изпълнени следните критерии за допустимост:

* те притежават характеристика „на виждане”; и
* те няма да бъдат преоценени при промяна на пазарните лихвени проценти.

В допълнение, членовете на Съвета дадоха указания на екипа да добави критерий, посочващ, че условната стойност на базовите безсрочни депозити и техният срок до падеж трябва да се базират на разумна и можеща да бъде обоснована информация.

Членовете на Съвета дадоха също така указания на екипа да поясни, че за да може едно финансово задължение да представлява безсрочен депозит, плащаният лихвен процент трябва да може да се променя само по преценка на емитента и емитентът трябва да не е задължен договорно да променя плащания лихвен процент, при промяна на пазарните лихвени проценти.

Тринадесет от четиринадесетте членове на Съвета изразиха съгласие, а един – несъгласие с това решение.

***Динамичният характер на портфейлите*  (Документ по програмата 4В)**

Чрез поредица от хипотетични сценарии, Съветът по международни счетоводни стандарти обсъди въпроса как динамичният характер на портфейлите ще окаже влияние както върху актива, така и върху целевите профили в счетоводния модел на динамично управление на риска. Съветът обсъди също така и как динамичният характер на портфейлите ще повлияе върху взаимовръзката между актива и целевите профили.

Не бяха взети никакви решения.

***Следващи етапи***

На бъдещи заседания екипът възнамерява да обсъди деривативните инструменти, използвани за целите на динамично управление на риска и да пристъпи към обсъжданията, посветени на оценяване на резултатите от дейността.

**Инициатива за оповестяване—Дефиниция на ниво на същественост (Документ по програмата 11)**

На 25 април 2018 г. Съветът по международни счетоводни стандарти проведе заседание, за да обсъди коментарите, получени във връзка с Проекта за обсъждане *Дефиниция на ниво на същественост—предложение за изменение на МСС 1 и МСС 8.*

Не бяха взети никакви решения.

***Следващи етапи***

На бъдещи свои заседания Съветът по международни счетоводни стандарти ще обсъди повторно предложенията, съдържащи се в Проекта за обсъждане.

**Въпроси, свързани с прилагането на МСФО стандартите**

На 25 април 2018 г. Съветът проведе заседание, за да обсъди проекти, свързани с прилагането и поддържането на стандартите.

**Актуална информация от Комитета по разясненията на МСФО (IFRIC® *Update)* и процеса на Комитета по разясненията (Документи по програмата 12А–12В)**

Съветът бе запознат с актуална информация от проведените през януари и март 2018 година заседания на Комитета по разясненията на МСФО („Комитетът”). Подробности за настоящото заседание са публикувани в Бюлетина с актуална информация от Комитета по разясненията -  [*IFRIC® Update*](https://www.ifrs.org/news-and-events/updates/ifric-updates/november-2017/) (Документи по програмата 12А и 12Б).

Съветът бе запознат също така и с актуална информация от наскоро проведените в Комитета обсъждания относно начина, по който Комитетът реагира на получени въпроси, включително такива, при които става дума за много конкретни фактически обстоятелства (Документ по програмата 12В)*.*

От Съвета не бе поискано да взема каквито и да е решения.